钦定古今图书集成/明伦汇编/氏族典/第630卷 > 赤盏显忠
## 钦定古今图书集成/明伦汇编/氏族典/第630卷 > 赤盏显忠

按《鱼台县志》：“显忠字遂良，为济宁录事判官，抚民以
诚，得首所隐官舍二千七百馀间，创养济院以舍无
告，民归之，增户口一千有奇。继为江南行台令史，转
闽省廉访司经历，录囚一千三百，平反者一百五十
人。转处州松阳县尹。时浙东盐法坏，部使者议置检
校所以平之，选任显忠，乃检校盐五十万引，掣其羡”
易钞四万五千贯输之。官清，能声愈著。成宗大德元
年，授奉训大夫、江浙行省都事，赞画优长，政事毕举。
武宗至大元年，晋奉议大夫、同知南剑路总管府事，
陞同知两浙都转运盐使。三年，转运盐一百五十三
万引，决囚徒二千五十七人，平反者二百五十有五。
盐法大行，国用以济。仁宗延祐二年，以恩晋中顺大
夫、“济宁郡伯。”

周